มีโอกาสมาลองทาน Vanilla Garden เอกมัย ซอย 12 จากข้อมูลที่ทราบมาว่าช่วงนี้ทางร้านมีจัดโปรฯ แรง รายละเอียดตามนี้ครับ

<ซื้อ 1 แถม 1 อาหาร เครื่องดื่ม และขนมหวาน ในหมวดหมู่เดียวกันทุกเมนูยกเว้นเครื่องดื่มแอลกอฮอล์ ตั้งแต่ 16:00-19:00 เช่น ถ้าเราสั่งสปาเก็ตตี้ก็จะได้สปาเก็ตตี้อีกจาน หรือสั่งเค้กก็จะได้เค้กอีกชิ้น แต่ไม่จำเป็นว่าต้องเป็นแบบเดียวกัน (คิดเงินอันที่แพงกว่า) โดยโปรฯ จัดถึง 31 มกราคม นี้ครับ>

เลิกงานก็รีบบึ่งมาทันทีครับ (เดี๋ยวไม่ทัน 55) ตัวร้านเป็นเหมือนบ้านที่นำมาตกแต่งเป็นคาเฟ่กึ่งร้านอาหารท่ามกลางบรรยากาศสวน รายรอบไปด้วยต้นไม้รอบนอก รวมไปถึงน้ำพุอันเป็นเอกลักษณ์ สำหรับตัวที่นั่งจะถูกจัดวางอย่างเหมาะสมอยู่ตามมุมต่างๆ ของบ้านที่บางที่ก็ให้ความรู้สึกเหมือนอยู่ในห้องรับแขก ในขณะที่บางที่ก็รู้สึกเหมือนอยู่ในห้องอ่านหนังสือ โดยการตกแต่งจะเป็นสไตล์ญี่ปุ่นครับ ทั้งโต๊ะ ฉากกั้น และของประดับตกแต่งต่างๆ ซึ่งก็ยังออกเป็นโมเดิร์นนิดๆ ด้วย

มาเรื่องอาหาร ที่นี่มีครบครับ ทั้งหนัก เบา ขนม เครื่องดื่ม โดยเป็นแนวญี่ปุ่นซะส่วนใหญ่ มีฟิวชั่นบ้าง มีอิตาเลียนบ้าง มาดูที่สั่งไปกันครับมีอะไรบ้าง

:สปาเก็ตตี้
-คาโบนาร่า ชีสเข้มข้น หอม มัน เบค่อนให้มาเป็นชิ้นหนาๆ อร่อยครับจานนี้
-ขาหมูกรอบ ขาหมูทอดกรอบนำไปผัดกับเส้นสปาเก็ตตี้และพริกเพื่อลดความเลี่ยน จานนี้จืดไปนิดครับ และออกมันๆ จากน้ำมันพริก แต่ก็ใช้ได้ครับ

:เครป
-คาราเมลกล้วยหอม เนื้อเครปนุ่ม เหนียวกำลังดีครับ กล้วยอยู่ด้านในตัวเครป ท้อปปิ้งหน้าเครปด้วยไอศครีมวานิลลา น้ำตาลไอซ์ซิ่ง คอร์นเฟลค วิปครีม และราดด้วยซอสคาราเมล หวานอร่อยแบบไม่ต้องบรรยาย
-สตอร์เบอรี่ชีสเค้ก เหมือนอย่างแรกครับ แต่เปลี่ยนจากกล้วยเป็นสตอร์เบอรี่ ราดด้วยซอสสตอร์เบอรี่ และมีชีสเค้กท้อปปิ้งมาด้วย อร่อยอีกแล้วครับ ชิ้นนี้ออกเปรี้ยว ไว้เบาบางความหวานของชิ้นแรกลงบ้าง

:เค้ก
-นูเทลล่าเครปเค้ก ใช้ได้ครับชิ้นนี้ มีใส่กล้วยไว้ในเนื้อเค้กด้วย ใครชอบนูเทลล่าน่าจะชอบครับ
-ทอฟฟี่แอปเปิ้ลชีสเค้ก ชิ้นนี้แปลกดีครับ ออกหวานนำ  หอมๆ มีแอปเปิ้ลท้อปหน้าเค้กมาด้วย

:เครื่องดื่ม
-ลิ้นจี่เบอร์รี่โซดา + แอปเปิ้ลเลมอนเนดโซดา อร่อยสดชื่นด้วยกันทั้งคู่ครับ

คุ้มมากครับมื้อนี้ อร่อยทุกอย่างที่สั่งมา แม้เค้กจะออกธรรมดาไปนิด ตัวร้านบรรยากาศดีมาก เหมาะที่จะมานั่งสบายๆ ได้ทุกโอกาสจริงๆ ครับ

